wickkiey/tamil-wikipedia-markdown huggingface dataset:
# நல்லத்துக்குடி ஆலந்துறையப்பர் கோயில்



**நல்லத்துக்குடி ஆலந்துறையப்பர் கோயில்** என்ற சிவன் கோயில், மயிலாடுதுறை மாவட்டத்தில் உள்ள ஒரு தேவார வைப்புத்தலமாகும்.  

## அமைவிடம்
மயிலாடுதுறை-நெடு மருதூர் சாலையில் மயிலாடுதுறையிலிருந்து 3 கி.மீ. தொலைவில் உள்ளது.  

## இறைவன்,இறைவி
இக்கோயிலில் உள்ள இறைவன் ஆலந்துறையப்பர் ஆவார். இறைவி குயிலாடு நாயகி, குயிலாண்ட நாயகி ஆவார்.  

## பிற சன்னதிகள்
முன் மண்டபத்தில் விநாயகர், வள்ளி தெய்வானையுடன் சுப்பிரமணியர் உள்ளனர். இடது புறம் இறைவி சன்னதி உள்ளது.
# எத்தில் ஐசோவலேரேட்டு



**எத்தில் ஐசோவலேரேட்டு** (*Ethyl isovalerate*) என்பது C<sub>7</sub>H<sub>14</sub>O<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். எத்தில் ஆல்ககால் மற்றும் ஐசோவலேரிக் அமிலம் இரண்டும் வினைபுரிந்து இந்த எசுத்தர் சேர்மம் உருவாகிறது. பழத்தின் வாசனையையும் நறுமணச் சுவையையும் பெற்று உணவுக்கூட்டுப் பொருளாகவும் வாசனைத் திரவியங்கள் தயாரிப்பிலும் எத்தில் ஐசோவலேரேட்டு பயன்படுத்தப்படுகிறது.
# தொல்பொருள் அருங்காட்சியகம்



**தொல்பொருள் அருங்காட்சியகம்** (*Archaeological Museum*) என்பது இன்றைய பாக்கித்தானின் பஞ்சாப் மாகாணத்திலுள்ள அரப்பாவில் அமைந்துள்ள ஒரு தொல்பொருள் அருங்காட்சியகமாகும் . 1926 ஆம் ஆண்டில் நிறுவப்பட்ட இந்த அருங்காட்சியகத்தின் கட்டிடம் பின்னர் 1966 ஆம் ஆண்டில் பாக்கித்தான் அரசாங்கத்தால் கட்டப்பட்டது .
# அன்வர் அலி (துடுப்பாட்டக்காரர்)

**அன்வர் அலி (Anwar Ali** (பிறப்பு:25 நவமபர், 1987 ) பாக்கித்தான் துடுப்பாட்ட அணி வீரர் ஆவார். இவர் பாக்கித்தான் அணிக்காக பன்னாட்டு இருபது20, ஒருநாள் பன்னாட்டுத் துடுப்பாட்டப் போட்டிகளில் விளையாடி வருகிறார்.வலதுகை மட்டையாளரான இவர் வலது கை மித வேகப் பந்துவீச்சாளர் ஆவார்.இவர் 19 வயதிற்கு உட்பட்ட பாக்கித்தான் அணி, மற்றும் *கராச்சி செப்ராஸ், சிந்த் டால்பின்ஸ்* ஆகிய அணிகளுக்காக உள்ளூர்ப் போட்டிகளில் விளையாடி வருகிறார். 2006 ஆம் ஆண்டில் நடைபெற்ற 19 வயதிற்கு உட்பட்டோர் துடுப்பாட்ட உலகக் கிண்ணக் கோப்பை வென்ற பாக்கித்தான் அணியில் இருந்தார். மேலும் இறுதிப்போட்டியில் இவர் ஆட்டநாயகன் விருதினைப் பெற்றார்.  

## உள்ளூர்ப் போட்டிகள்
அனவர் அலி கராச்சியில் உள்ள சிந்த் மாகாணத்தில் வாழ்ந்து வந்தார். இளமைக் காலத்தில் தொழிற்சாலையில் வேலை பார்த்து வந்தார். இவர் இங்கிலாந்தில் உள்ள *லங்காஷயர்* லீக்கில் காலணி துடுப்பாட்ட சங்கத்திற்காக தொழிற்முறை துடுப்பாட்டத்தில் விளையாடினார். பின் 2012 ஆம் ஆண்டில் வடக்கு அயர்லாந்து துடுப்பாட்ட சங்கத்திற்காக விளையாடினார்.  

2018 ஆம் ஆண்டில் நடைபெற்ற பாக்கித்தான் கோப்பைக்கான தொடரில் இவர் பலூசிஸ்தான் (பாகிஸ்தான்) அணிக்காக விளையாடினார்.  

## சர்வதேசப் போட்டிகள்
2008 ஆம் ஆண்டில் சிம்பாப்வே துடுப்பாட்ட அணிக்கு எதிரான பன்னாட்டு இருபது20 போட்டியில் இவர் அறிமுகமானார். அக்டோபர் 12 இல் நடைபெற்ற இந்தப் போட்டியில் இரண்டு ஓவர்கள் வீசி 9 ஓட்டங்களை விட்டுக் கொடுத்தார். ஆனால் இலக்கினைக் கைப்பற்ற இயலவில்லை. பின் அதற்கு அடுத்த இரு போட்டிகளிலும் தலா இரு இலக்குகளை வீழ்த்தினார். அந்தத் தொடரை பாக்கித்தான் அணி வென்றது. சிம்பாப்வே தொடரிலும் அதன் பின் நடந்த உள்ளூர்ப் போட்டிகளில் சிறப்பாக விளையாடியதாலும் இவருக்கு ஒருநாள் போட்டிகளில் விளையாடும் வாய்ப்பு கிடைத்தது. தென்னாபிரிக்கத் துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டப் போட்டியில் இவர் அறிமுகமானார். அந்தப் போட்டியில் *பிலாவல் பாத்தியுடன்* இணைந்து ஓவர்களை வீசினார். இதில் 6 ஓவர்களை வீசி 26 ஓட்டங்களை விட்டுக் கொடுத்து 2 இலக்குகளைக் கைப்பற்றினார். இந்தப் போட்டியில் பாக்கித்தான் அணி வெற்றி பெற்றது. பின் இலங்கைத் துடுப்பாட்ட அணிக்கு எதிரான போட்டியில் இறுதிவரை ஆட்டமிழக்காமல் 41* ஓட்டங்களை எடுத்தார். பந்துவீச்சில் ஓர் இலக்கினையும் வீழ்த்தினார்.  

2015 ஆம் ஆண்டில் பாக்கித்தான் துடுப்பாட்ட அணி இலங்கையில் சுற்றுப் பயணம் செய்தது. இலங்கைத் துடுப்பாட்ட அணிக்கு எதிரான பன்னாட்டு இருபது20 தொடரில் விளையாடினார். அதில் இலங்கை அணி முதலில் துடுப்பாடி 20 ஓவர்களில் 172 ஓட்டங்களை எடுத்தது. பாக்கித்தான் அணி 40 ஓட்டங்களில் 5 இலக்குகளை இழந்தது. பின் பாக்கித்தான் அணியின் தலைவர் (துடுப்பாட்டம்) சாகித் அஃபிரிடி 22 பந்துகளில் 45 ஓட்டங்களை எடுத்தார். பின் அஃப்ரிடி ஆட்டம் இழந்த பின் அனவர் அலி 17 பந்துகளில் 40 ஓட்டங்கள் எடுத்தார். இதில் 3 நான்குகளும் 4 ஆறுகளும் அடங்கும். இந்தப் போட்டியில் பாக்கித்தான் அணி 1 இலக்குகளில் வெற்றி பெற்றது. மேலும் இவர் ஆட்டநாயகன் விருதினைப் பெற்றார். இந்தத் தொடரை 2-0எனும் கணக்கில் பாக்கித்தான் கைப்பற்றியது.
# கிளிசரின் அசிட்டேட்டு



**கிளிசரின் அசிட்டேட்டு** (*Glycerine acetate*) என்பது கிளிசராலும் (1) அசிட்டிக் அமிலமும் சேர்ந்து ஈடுபடும் எசுத்தராக்கல் வினையில் உற்பத்தி செய்யப்படும் எசுத்தர்களின் கலவையாகும். இவ்வினையின் மூலம் பல்வேறு விளைபொருள்களை உருவாக்க முடியும். மோனோ அசிட்டைல் கிளிசரால்கள் (2,3), டையசிட்டைல் கிளிசரால்கள் (4,5), டிரையசிட்டைல் கிளிசரால்கள் (டிரையசிட்டீன், 6) உள்ளிட்டவை இத்தயாரிப்புப் பொருள்களில் உள்ளடங்கும்.  

எரிபொருள் கூட்டுசேர் பொருட்களாக டையசிட்டைல் கிளிசரால்கள் மற்றும் டிரையசிட்டைல் கிளிசரால்கள் பயன்படுத்தப்படுகின்றன. கேசோலினின் உள்வெடிப்பு அல்லது பயோடீசல் எனப்படும் உயிரி எரிபொருளின் குளிர்ச்சி, பாகுத்தன்மை ஆகியவற்றை மேம்படுத்த இவை உதவுகின்றன.
# ஹசன் அலி (துடுப்பாட்டக்காரர்)


**ஹசன் அலி( Hasan Ali** (பிறப்பு: 2 சூலை,1994) பாக்கித்தானியத் துடுப்பாட்ட வீரர் ஆவார்.அக்டோபர் 2013 ஆம் ஆண்டில் சியல்கோட் அணிக்காக முதல் தரத் துடுப்பாட்டப் போட்டிகளில் அறிமுகமானார். ஆகஸ்டு, 2016 இல் ஒருநாள் பன்னாட்டுத் துடுப்பாட்டப் போட்டிகளில் விளையாடினார். 2017 ஐசிசி வாகையாளர் கோப்பைத் தொடரில் பாக்கித்தான் அணியில் இடம்பெற்றார். இந்தத் தொடரில் 13 இலக்குகளை வீழ்த்தியதன் மூலம் தொடர் நாயகன் விருதினைப் பெற்றார். ஒருநாள் பன்னாட்டுத் துடுப்பாட்டப் போட்டிகளில் விரைவாக 50 இலக்குகளை வீழ்த்திய பாக்கித்தானிய வீரர்கள்பட்டியலில் முதலிடம் பிடித்தார்.  

## சர்வதேசப் போட்டிகள்
2016 ஆம் ஆண்டில் இங்கிலாந்து துடுப்பாட்ட அணி மற்றும் அயர்லாந்து துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டத் தொடருக்கான பாக்கித்தான் அணியில் இவர் இடம் பெற்றார். ஆகஸ்டு 18 , 2016 இல் அயர்லாந்துக்கு எதிரான ஒருநாள் போட்டியில் இவர் அறிமுகமானார். செப்டம்பர் 2016 இல் இங்கிலாந்துத் துடுப்பாட்ட அணிக்கு எதிரான பன்னாட்டு இருபது20 போட்டியில் இவர் அறிமுகமானார்.  

2017 ஆம் ஆண்டில் ஆத்திரேலியத் துடுப்பாட்ட அணிக்கு எதிரான ஒருநாள் போட்டியில் தனது முதல் ஐந்து இலக்குகளைக் கைப்பற்றினார்.  

ஏப்ரல் 2017 இல் மேற்கிந்தியத்தீவுகள் துடுப்பாட்ட அணிக்கு எதிரான தேர்வுத் துடுப்பாட்டத் தொடருக்கான பாக்கித்தான் அணியில் இவர் இடம்பெற்றார். மே 10, 2017 இல் மேற்கிந்தியத் தீவுகள் அணிக்கு எதிராக தனது முதல் போட்டியில் விளையாடினார்.  

2017 ஐசிசி வாகையாளர் கோப்பைத் தொடரில் விளையாடினார் மேலும் அந்தத் தொடரின் ஆட்டநாயகன் விருது மற்றும் தங்கப்பந்து விருதினையும் பெற்றார். 13 இலக்குகளை வீழ்த்தியதன் மூலம் வாகையாளர் கோப்பைத் தொடரில் அதிக இலக்குகளை வீழ்த்தியவர்கள் பட்டியலில் ஜெரோம் டெய்லருடன் இணைந்து முதலிடத்தில் உள்ளார்.  

அக்டோபர் 2017 இல் இலங்கைத் துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டப் போட்டியில் இலக்கினை வீழ்த்தியதன் மூலம் ஒருநாள் போட்டிகளில் விரைவாக 50 இலக்குகளை வீழ்த்திய பாக்கித்தானிய வீரர் எனும் சாதனை படைத்தார். அதே மாதத்தில் பன்னாட்டுத் துடுப்பாட்ட அவையின் சிறந்த பந்து வீச்சாளர்களுக்கான தரவரிசையில் முதலிடம் பிடித்தார். அறிமுகமான 426 நாட்களில் இவர் முதலிடம் பிடித்தார. இதன்மூலம் விரைவாக முதலிடம் பிடித்த பாக்கித்தானிய வீரர் மற்றும் சர்வதேச அளவில் நானகவது வீரர் எனும் சாதனை படைத்தார்.  

2017 ஆம் ஆண்டில் ஒருநாள் போட்டிகளில் 45 இலக்குகளை வீழ்த்தினார். இதன்மூலம் அந்த ஆண்டில் அதிக இலக்குகளை வீழ்த்திய பந்து வீச்சாளர் எனும் சாதனை படைத்தார். மேலும் பாக்கிஸ்தான் துடுப்பாட்ட வாரியம் அந்த ஆண்டிற்கான சிறந்த வீரர் விருதினை இவருக்கு வழங்கியது.மேலும் அதே ஆண்டில் பன்னாட்டுத் துடுப்பாட்ட அவையின் சிறந்த பந்து வீச்சாளர்களுக்கான தரவரிசையில் முதலிடம் பிடித்தார்.பின் பன்னாட்டுத் துடுப்பாட்ட அவை 2017 ஆண்டிற்கான சிறந்த வளர்ந்து வரும் வீரர் எனும் விருதினை இவருக்கு வழங்கியது.
# கிளைக்கால் டைசிடீயரேட்டு



**கிளிசரால் டைசிடீயரேட்டு** (*Glycol distearate*) என்பது C<sub>38</sub>H<sub>74</sub>O<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். சிடீயரிக் அமிலம் மற்றும் எத்திலீன் கிளைக்கால் இரண்டும் வினைபுரிவதால் உருவாகும் ஒரு டையெசுத்தர் கிளைக்கால் டைசிடீயரேட்டு ஆகும். இச்சேர்மம் பெரும்பாலும் சுகாதாரம் மற்றும் ஒப்பனைப் பொருட்களில் காணப்படுகிறது. அங்கு ஒளியியல் விளைவுகளை உருவாக்கவும், ஈரப்பதமுட்டியாகச் செயல்படவும் பயன்படுத்தப்படுகிறது.  

## தயாரிப்பு

சிடீயரிக் அமிலம் (அல்லது சிடீயரிக் அமில எசுத்தர்கள்) எத்திலீன் கிளைக்காலுடன் சேர்க்கப்பட்டு எசுத்தராக்கல் வினைக்கு உட்படும்போது கிளிசரால் டைசிடீயரேட்டு உருவாகிறது. சிடீயரிக் அமிலம் எத்திலீன் ஆக்சைடுடன் வினைபுரிவதாலும் இச்சேர்மம் உருவாகிறது .  

## பயன்பாடுகள்

மெல்லிய தட்டுகளாக கிளைக்கால் டைசிடீயரேட்டை படிகமாக்கும்போது உருவாகும் திரவங்களும் அரைத்திண்மக் கரைசல்களும் ஒளிரும் தோற்றத்தைக் கொடுக்கின்றன . மழைக்குளியல் திரவங்கள் போன்ற தனிநபர் உடல்நலப் பாதுகாப்ப்பு பொருள்களிலும், தோலை ஈரப்பதத்துடன் வைத்திருக்க உதவும் ஈரப்பதமுட்டிகளிலும் இவ்வொளிர் கரைசல்களை உற்பத்தியாளர்கள் பயன்படுத்துகிறார்கள்.  

பொதுவாக நுண்ணோக்கியலில் ஓர் உட்பொதியும் முகவராக கிளைக்கால் டைசிடீயரேட்டு பயன்படுத்தப்படுகிறது.  

## இதையும் காண்க
- கிளைக்கால் சிடீயரேட்டு
# கிளைக்கால் சிடீயரேட்டு



**கிளைக்கால் சிடீயரேட்டு** (*Glycol stearate*) என்பது C20H40O3 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். இச்சேர்மத்தை கிளைக்கால் மோனோசிடீயரேட்டு அல்லது எத்திலீன் கிளைக்கால் மோனோசிடீயரேட்டு என்ற பெயர்களாலும் அழைக்கிறார்கள். சிடீயரிக் அமிலம் மற்றும் எத்திலீன் கிளைக்கால் இரண்டும் வினைபுரிவதால் உருவாகும் ஒரு எசுத்தர் வகைச் சேர்மம் கிளைக்கால் சிடீயரேட்டு ஆகும். பல வகையான தனிநலம் பராமரிப்பு பொருட்கள் மற்றும் மழைக்குளியல் திண்மக் கரைசல்கள், முடி பிசுபிசுப்பு கட்டுபடுத்திகள், தோல் குழைமங்கள் போன்றவற்றின் உட்கூறாக கிளைக்கால் சிடீயரேட்டு பயன்படுத்தப்படுகிறது.  

## இதையும் காண்க
- கிளைக்கால் டைசிடீயரேட்டு
# கெர்மான்ஷா மாகாணம்


**கெர்மான்ஷா மாகாணம்** (*Kermanshah Province* (, *Ostān-e Kermanšah*) என்பது ஈரானின் முப்பத்தோறு மாகாணங்களில் ஒன்று ஆகும். 1969 முதல் 1986 வரை *கெர்மான்ஷாவானது* 1986 முதல் 1995 வரை *பாக்தரன்* என்று அறியப்பட்டது. 2014 இல் இந்த மாகாணமானது உள்துறை அமைச்சகத்தால் ஈரானின் நான்காம் வட்டாரத்தின் ஒரு பகுதிகாக ஆக்கப்பட்டது. இந்த மாகாணத்தின் நிர்வாக மையமாக கெர்மன்சா நகரம் உள்ளது. மாகாணத்தின் பெரும்பான்மை மக்களாக சியா இசுலாமியர்களும், சிறுபான்மை மக்களாக சுன்னி இசுலாமியர் மற்றும் யர்சானிசத்தவர்களும் உள்ளனர்.  

## மாவட்டங்கள்
கெர்மான்ஷா மாகாணமானது 14 மாவட்டங்களைக் கொண்டுள்ளது. அவை கிலான்-இ-கர்ர்ப் கவுண்டி; ஹர்சின் கவுண்டி; இஸ்லாமாபாத்-இ கர்ர்ப் கவுண்டி; ஜாவான்ரூட் கவுண்டி; கங்காவர் கவுண்டி; கெர்மன்ஷா கவுண்டி; பவேஷ் கவுண்டி; கியாசர்-இ ஷிரின் கவுண்டி; ராவணர் கவுண்டி; சஹ்னாஹ் கவுண்டி; சர்போல்-இ ஜஹாப் கவுண்டி; சலாஸ்-இ பாபாஜானி கவுண்டி; சோனகர் கவுண்டி ஆகியவை ஆகும்.  
கெர்மான்ஷா மாகாணத்தில் கெர்மன்சா; இஸ்லாமாபாத்-இ கர்ர்ப்; பவேஷ்; ஹர்சின்; கங்கவர்; சன்கியூர்; சவன்ரூத்; ரவன்சர்; கிலான்-இ-கர்ர்ப்; சகா; கஸ்ர்-இ ஷிரின் & சர்போல்-இ ஜஹாப் போன்ற உள்ள மாநகரங்களும் நகரங்களும் உள்ளன.  

## நலைநகரம்
மாகாணத்தின் தலைநகரான கெர்மன்சா ஈரானின் மேற்குப் பகுதியின் மையத்தில் அமைந்துள்ளது. நகரின் மக்கள் தொகையானது 822,921 ஆகும்.  

இந்த நகரமானது செஃபிடு கோச் மலைச் சரிவுகளில் அமைந்துள்ளது. இது கடந்த இரு தசாப்தங்களாக தெற்காக வளர்ந்து வருகிறது. கட்டப்பட்டுவரும் பகுதிகளானது சரப் ஆறு மற்றும் சரப் பள்ளத்தாக்கிற்கு அருகே உள்ளன. கடல் மட்டத்திலிருந்து சராசரியாக 1350 மீட்டர் உயரத்தில் நகரம் உள்ளது.  

கர்மாண்ஷா மற்றும் தெகுரானுக்கு இடையே உள்ள தூரம் 525 கி.மீ. ஆகும். பிராந்தியத்தில் உற்பத்தியாகும் தானியங்கள், அரிசி, காய்கறி, பழங்கள், எண்ணெய் வித்துக்களை போன்ற வேளாண் பொருட்களின் மையமாக இது திகழ்கிறது. இங்கு பல தொழில்துறை மையங்களான, எண்ணெய் மற்றும் சர்க்கரை சுத்திகரிப்பு நிலையங்கள் மற்றும் சிமெண்ட், ஜவுளி மற்றும் மாவு தொழிற்சாலைகள் உள்ளன. இந்த நகரின் வானூர்தி நிலையமானது (ஷாஹித் அஷ்ரஃபி எஸ்பாஹானி விமான நிலையம்) நகரின் வட கிழக்கில் அமைந்துள்ளது. இது தெஹ்ரானில் இருந்து வான் வழியாக 413 கி.மீ. தொலைவில் உள்ளது.  

## வரலாறு
இந்த மாகாணமானது பழமையான பாரம்பரிய இடங்கள் பலவற்றைக் கொண்டுள்ளது. இங்கு பழைய கற்கால மக்கள் வாழ்ந்த பல குகைகள் கணக்கிடப்பட்டுள்ளன அல்லது அகழாய்வு செய்யப்பட்டுள்ன. இந்த குகை தளங்கள் சில கெர்மான்சாவின் வடக்கிலும், பிஸெட்டிலும் அமைந்துள்ளன. ஈரானில் உள்ள பிசுத்தியூன் குகையில் நியாண்டர்தால் மனிதன் உடற்கூறின் எச்சம் கண்டுபிடிக்கப்பட்டது. டூ-அஷ்காஃப்ட், கோபே, வார்வாசி, மற்றும் மார் தரிக் போன்றவை இப்பகுதியில் உள்ள நடு பழைய கற்கால தலங்களாகும். கெர்மன்சாவில் பல புதிய கற்கால தளங்களும் உள்ளன, அவற்றில் கஞ்ச் தரே, சரப், ஆசியா ஆகியவை மிகவும் பிரபலமானவையாக உள்ளன. கஞ்ச் டேரேயில் ஆதிகாலத்தில் ஆடு வளர்க்கப்பட்டதற்கான ஆதாரம் ஆவணப்படுத்தப்பட்டுள்ளது. 2009 மே மாதம் ஹமேடன் மற்றும் இலண்டன் பல்கலைக்கழகக் கல்லூரியால் நடத்தப்பட்ட ஒரு ஆய்வின் அடிப்படையாக கொண்டு, ஈரானின் கலாச்சார பாரம்பரியம் மற்றும் சுற்றுலா அமைப்பின் தொல்லியல் ஆராய்ச்சி மையத்தின் தலைவர் கி.மு 9800 ஆண்டுளுக்கு முந்தையதும், மத்திய கிழக்கின் பழைய வரலாற்றுக் காலத்துக்கு முந்தைய கிராமமானது கெர்மன்சாவின் மேற்கில் அமைந்த சஹனாவில் கண்டுபிடிக்கப்பட்டது என்று அறிவித்தார்.
# அலுமினியம் மோனோசிடீயரேட்டு



**அலுமினியம் மோனோசிடீயரேட்டு** (*Aluminium monostearate*) என்பது Al(OH)<SUB>2</SUB>C<SUB>18</SUB>H<SUB>35</SUB>O<SUB>2</SUB> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். சிடீயரிக் அமிலம் மற்றும் அலுமினியம் இரண்டும் வினைபுரிவதால் அலுமினியம் மோனோசிடீயரேட்டு உப்பு உருவாகிறது. டையதராக்சி(ஆக்டாடெக்கேனோட்டோ- O-) அலுமினியம் அல்லது டையைதராக்சி(சிடீயரேட்டோ)அலுமினியம் என்ற பெயர்களாலும் இதை அழைக்கிறார்கள்.  

மருந்துகளை பொட்டலமாக்க உதவும் குழைமங்கள் உருவாக்கவும், ஒப்பனைப் பொருட்களுக்குத் தேவையான நிறங்கள் தயாரிக்கவும் அலுமினியம் மோனோசிடீயரேட்டு பயன்படுகிறது. வழக்கமாக வணிகப் பொருட்களை பொட்டலமாக்குவதற்கு இது பாதுகாப்பானது என்றாலும் அலுமினியம் உடலில் திரள்வதற்கு வழியாகிறது .
# சப்ஜா விதை


**சப்ஜா விதை** (துளசி விதை) திருநீற்றுப்பச்சை, கரந்தை அல்லது துன்னூத்துப் பச்சிலை (Basil; தாவரவியல் பெயர்: Ocimum basilicum) வீடுகளில் வளர்க்கப்படும் ஒரு மூலிகை செடியாகும். இந்த செடியின் விதைகள் **சப்ஜா விதை**கள் என அழைக்கப்படுகின்றது. இது குளிர்பானங்களில் அதிக அளவில் பயன்படுத்தப்படுகின்றது. பார்ப்பதற்கு எள் மற்றும் கருஞ்சீரகத்தினை போல் இருக்கும். நீரில் 15 நிமிடங்கள் ஊரவைத்தால் நீரினை உறிஞ்சி வழவழப்புத்தன்மையுடன் இருக்கும். சர்பத்கள் மற்றும் பலூடாவிலும் இது சேர்க்கப்படுகிறது.  

## மருத்துவக் குணம்
- சப்ஜா விதையில் துத்தநாகம், சல்ஃபர், ஆன்டிஆக்ஸிடன்ட், வைட்டமின் ஏ, பி, சி உள்ளிட்ட சத்துகள் உள்ளன.
- நீர்க்கடுப்பு, உடல் சூடு போன்றவற்றைத் தணிப்பதற்கும், குடல் மற்றும் வயிற்று புண்களை சிறப்பாக ஆற்றக்கூடியது.
- மலச்சிக்கலைப் போக்கும்.
- நோய் எதிர்ப்புச் சக்தியை வலுப்படுத்தும்.
- அதிக அளவு இரும்புச்சத்து இருப்பதால், ரத்தச் சோகை வராமல் காக்கும்.
- ஆண்மையை அதிகரிக்கும்.
# ஜெப்ரி வான்டர்சே


**ஜெப்ரி டெக்சுடர் பிரான்சிசு வான்டர்சே (Jeffrey Dexter Francis Vandersay**, பொதுவாக ஜெப்ரி வான்டர்சே (பிறப்பு:5 பெப்ரவரி ,1990) என்பவர் இலங்கைதத் துடுப்பாட்ட அணியின் வீரர் மற்றும் முன்னாள் உவெசுலி கல்லூரி, கொழும்பு மாணவர் ஆவார்.  

## உள்ளூர்ப் போட்டிகள்
2017-18 நான்கு மாகாணங்களுக்கு இடையே நடைபெற்ற துடுப்பாட்டத் தொடரில் இவர் தம்புல்லா அணி சார்பாக விளையாடினார். 2018 ஆம் ஆண்டில் *மாகாணங்களுக்கு இடையேயான சூப்பர் ஒருநாள் துடுப்பாட்டத் தொடரில் தம்புலா அணி* சார்பாக விளையாடினார். 2018 ஆம் ஆண்டில் *இலங்கை சூப்பர் லீக் தொடரில் காலி* அணி சார்பாக விளையாட உள்ளார்.  

## சர்வதேச போட்டிகள்
2015 ஆம் ஆண்டில் இலங்கைத் துடுப்பாட்ட அணி பாக்கித்தானில் சுற்றுப் பயணம் செய்து விளையாடியது. பாக்கித்தான் அணிக்கு எதிரான போட்டியில் இவர் இலங்கை லெவன் அணி சார்பாக விளையாடினார்.  

அதே ஆண்டில் இலங்கைத் துடுப்பாட்ட அணிக்கு எதிரான போட்டியில் இவர் பன்னாட்டு இருபது20 போட்டியில் இவர் அறிமுகமானார். இந்தப் போட்டியில் 4 ஓவர்கள் வீசி 25 ஓட்டங்கள் விட்டுக் கொடுத்தார். ஆனால் இலக்கினைக் கைப்பற்ற இயலவில்லை.  

டிசம்பர் 25, 2015 இல் நியூசிலாந்து துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டப் போட்டியில் இவர் அறிமுகமானார். 167 வீரராக ஒருநாள் போட்டிகளில் இவர் அறிமுகமானார். இந்தப் போட்டியில் இறுதிவரை ஆட்டமிழக்காமல் 7 ஓட்டங்கள் எடுத்தார். பின் பந்துவீச்சில் 2 ஓவர்கள் வீசி 34 ஓட்டங்களை விட்டுக் கொடுத்தார். ஆனால் இலக்கினைக் கைப்பற்றவில்லை. இந்தப் போட்டியில் இலங்கை அணி 10 இலக்குகளில் வெற்றி பெற்றது. பின் ஓவலில் நடைபெற்ற மூன்றாவது ஒருநாள் போட்டியில் 42 ஓட்டங்கள் விட்டுக் கொடுத்தார். ஓர் இலக்கினைக் கைப்பற்றினார்.  

*பே ஓவலில்* நியூசிலாந்துத் துடுப்பாட்ட அணிக்கு எதிராக நடைபெற்ற பன்னாட்டு இருபது20 போட்டியில் இவர் அறிமுகமானார். தனது முதல் இலக்காக கோரி ஆன்டர்சன் இலக்கினை வீழ்த்தினார். பின் 2016 ஐசிசி உலக இருபது20 போட்டித் தொடரில் இவருக்கு அணியில் இடம் கிடைத்தது. நியூசிலாந்து மற்றும் பாக்கித்தான் அணிக்கு எதிரான தொடர்களில் சிறப்பாக விளையாடததால் உலகக் கோப்பைத் தொடரில் இவருக்கு வாய்ப்பு வழங்கப்படவில்லை. ஆனால் லசித் மாலிங்கா காயம் காரணமாக விலகியதால் இவருக்கு வாய்ப்பு வழங்கப்பட்டது.  

2017 ஆம் ஆண்டில் தென்னாபிரிக்கத் துடுப்பாட்ட அணிக்கு எதிரான துடுப்பாட்டத் தொடரில் இவருக்கு வாய்ப்பு வழங்கபட்டது.  

நவம்பர் , 2017 இல் இந்தியத் துடுப்பாட்ட அணிக்கு எதிரான தேர்வுத் துடுப்பாட்டத் தொடரில் இவருக்கு வாய்ப்பு வழங்கப்படவில்லை. ஆனால் ரங்கன ஹேரத் காயம் காரணமாக விலகியதால் இவருக்கு வாய்ப்பு வழங்கப்பட்டது. ஆனால் இவர் விளையாடும் அணியில் இடம் பெறவில்லை. பின் மே ,2018 இல் மேற்கிந்தியத்தீவுகள் துடுப்பாட்ட அணிக்கு எதிரான தேர்வுத் தொடரில் இடம் பெற்றார். ஆனால் இவர் எந்தப் போட்டியிலும் விளையாடவில்லை. பின் மூன்றாவது மற்றும் இறுதிப் போட்டியில் இவரின் தவறான நடத்தைக்காக இவர் நாடு திரும்பினார்.  

மே, 2018 இல் ஆகஸ்டு 2018 இல் இலங்கைத் துடுப்பாட்ட வாரியம் இவர் உட்பட முப்பத்து மூன்று வீரர்களுக்கு 2018-19 ஆம் ஆண்டிற்கான மத்திய ஒப்பந்த விருதினை வழங்கியது.
# சீன உடைகள்

**சீன உடைகள்**, காலத்தாலும் பிரதேசத்தாலும் வேறுபட்டு, தொன்மையானவையும் நவீனமானவையுமான பல்வேறு உடை வகைகளை உள்ளடக்குகின்றது. இவ்வாறான ஆடைகள் பற்றிய தகவல்கள் சீனப் பண்பாட்டுக்குரிய கலைப்பொருட்களிலும், பிற கலை வடிவங்களிலும் பதிவு செய்யப்பட்டுள்ளன. சீன ஆடைகள், இயங்குநிலையில் உள்ள சீன மரபினாலும், வெளியார் செல்வாக்கினாலும் மாற்றமடைந்து செல்கின்றன. சீனப் பண்பாட்டின் மரபுவழியான பாங்குகளைச் சீன உடைகள் வெளிக்காட்டுவதுடன், சீன நாகரிகத்தின் முக்கியமானதொரு பகுதியாகவும் அவை விளங்குகின்றன.  

## பேரரசுவாதச் சீனா
'ஆன்ஃபு' அல்லது மரபுவழி ஆன் (Han) உடைகள், மிங் வம்சம் வரையான 3000 ஆண்டுகள் பதிவு செய்யப்பட்ட வரலாற்றுக் காலத்தைச் சேர்ந்த ஆன் சீனர்களின் எல்லா வகையான மரபுவழி உடைகளையும் உள்ளடக்குகின்றது. பழங்காலச் சீனாவில், வெவ்வேறு சமூக வகுப்புக்கள் அவற்றின் தகுதி நிலைக்கு ஏற்ப வேறுபட்ட வகையிலான உடைப் பாங்குகளைப் பின்பற்றின. பெரும்பாலான ஆண்கள் கறுப்பு நிறப் பருத்திக் காலணிகளை அணிந்தனர். வசதி படைத்த உயர் வகுப்பு ஆண்கள், முக்கியமான நிகழ்வுகளில் கருநிறத் தோலால் ஆன காலணிகளைப் பயன்படுத்தினர். பெரும் பணக்காரர்களான ஆண்கள் பிரகாசமான வண்ணங்களில் அமைந்த பட்டுக் காலணிகளை அணிந்தனர். இப்பட்டுக் காலணிகளின் உட்புறம் தோலால் ஆனதாக இருப்பது உண்டு. பெண்கள் பட்டுக் காலணிகளை அணிவது வழக்கம். பாத வளர்ச்சியைக் கட்டுப்படுத்தும் வழக்கத்தைக் கைக்கொள்ளும் பணம் படைத்த பெண்கள் தாமரைக் காலணிகளை அணிவர். இது அவர்களின் சமூகத் தகுதியைக் காட்டும் ஒன்றாக 20 ஆம் நூற்றாண்டின் தொடக்கப் பகுதிவரை நீடித்திருந்தது. பெண்களின் காலணிகள் ஆண்களுடைய காலணிகளைவிட நுணுக்கமான வேலைப்பாடுகளுடன் கூடியவையாக இருந்தன.  

அக்காலத்துச் சீனக் குடிசார் அதிகாரிகளும், படைத்துறை அதிகாரிகளும் தமது பதவி நிலைகளைப் பல்வேறு விதங்களில் வெளிக்காட்டினர். இவற்றுள் பெரிதும் அறியப்படுவது 'மான்டரின் சதுரம்' எனப்படும் பதவி நிலைப் பட்டை ஆகும். தொப்பியின் மேலே பொருத்தப்படும், பல நிறங்களில் அமைந்த தொப்பிக் குமிழ்கள் சமூகத் தகுதியையும் குடிசார் பதவி நிலையையும் காட்டும் இன்னொரு வழியாகப் பயன்பட்டன. ஒன்பது வகையான குடிசார் மற்றும் படைத்துறைப் பதவி நிலைகளைக் குறிக்க 12 வகையான தொப்பிக் குமிழ்கள் பயன்பட்டன.  

### சிங் வம்சம் (1644-1912)
மாஞ்சுக்களின் சிங் வம்சத்தின் எழுச்சியுடன், பிரபுக்களும், அதிகாரிகளும் பல வழிகளிலும் புதிய பாணிகளிலான ஆடைகளை அணியவேண்டி இருந்தது. காலப்போக்கில் மேற்குறித்த பாணிகள் பொதுமக்கள் மத்தியிலும் பரவலாகப் பயன்பட்டது. ஆண்கள் அணியும் 'சாங்சான்' எனப்படும் உடையையும், பெண்கள் அணியும் சிப்பாவோ என்னும் உடையையும் உள்ளடக்கிய 'தாங்சுவாங்', இக்காலத்தில் புதிதாக உருவான உடைப் பாணி. மாஞ்சு அலுவலர்களின் தலைப்பாகைகள் மின் வம்சத் தலைப்பாகைகளில் இருந்து வேறுபட்டுக் காணப்பட்டன. எனினும் மான்டரின் சதுரம் என்னும் பதவிநிலைப் பட்டை தொடர்ந்தும் பயன்பாட்டில் இருந்தது. இக்காலத்திலேய பெண்களின் பாத வளர்ச்சியைக் கட்டுப்படுத்தும் வழக்கம் பிரபலமானது.  

## குடியரசுக் காலம்
1912 இல் ஏற்பட்ட பேரரசுவாதச் சீனாவின் வீழ்ச்சியைத் தொடர்ந்து உடைகளிலும், பிற பழக்க வழக்கங்களிலும் உடனடியான தாக்கங்கள் ஏற்பட்டன. தூக்கி எறியப்பட்ட சிங் வம்சத்தின் உத்தரவு காரணமாக ஆன் சீனர்கள் வளர்த்துவந்த 'கியூ' என அறியப்பட்ட தலைமுடி வளர்ப்பை அவர்கள் கைவிட்டனர். நாட்டின் தலைவர் சுன்-யாட்-சென் புதிய பாணியிலான ஆண்கள் உடையொன்றைப் பிரபலம் ஆக்கினார். முன்னர் அணிந்த நீளமான உடைக்குப் பதிலாக, இது ஒரு மேலாடையையும், நீளக் காற்சட்டையையும் கொண்டிருந்தது.
# இலித்தியம் சிடீயரேட்டு



**இலித்தியம் சிடீயரேட்டு** (*Lithium stearate*) என்பது LiO<sub>2</sub>C(CH<sub>2</sub>)<sub>16</sub>CH<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். முன்னதாக இதை ஒரு சோப்பு என்று அழைத்தார்கள். அதாவது கொழுப்பு அமிலத்தினுடைய உப்பு சோப்பு ஆகும். இலித்தியம் சிடீயரேட்டு வெண்மையான மென்மையான திண்மமாகும். சிடீயரிக் அமிலத்துடன் இலித்தியம் ஐதராக்சைடு வினைபுரிவதால் இலித்தியம் சிடீயரேட்டு உருவாகிறது.  

இலித்தியம் சிடீயரேட்டும் இலித்தியம் 12-ஐதராக்சிசிடீயரேட்டும் இலித்தியம் சோப்புகள் எனப்படுகின்றன. மேலும் இவை இலித்தியம் மசகு எண்ணெயின் பகுதிப்பொருள்களாகவும் உள்ளன.
# வடக்கு கொராசான் மாகாணம்


**வடக்கு கொரசான் மாகாணம்** (*North Khorasan Province* (, *Ostān-e Khorāsān-e Shomālī*) என்பது ஈரானின் முப்பத்தோறு மாகாணங்களில் ஒன்று ஆகும். இது நாட்டின் வட பகுதியில் உள்ளது. மாகாணத்தின் தலைநகராக பொஜ்னோர்டு  உள்ளது. வடக்கு கொரசான் மாகாண மாவட்டங்களாக  ஷெர்வான் கவுண்டி, எஸ்பரயன் கவுண்டி, மன்ஹே மற்றும் சாமல்கன் கவுண்டி, ரஸ் மற்றும் ஜர்கலன் கவுண்டி, ஜஜார் கவுண்டி, ஃபுரூஜ் கவுண்டி, கர்மீ கவுண்டி போன்றவை உள்ளன. 2004 இல் கொரசான் மாகாணத்தைப் பிரித்து உருவாக்கப்பட்ட மூன்று மாகாணங்களில் வட கொரசான் மாகாணமும் ஒன்றாகும். இந்த மாகாணமானது 2014 ஆம் ஆண்டு உள்துறை அமைச்சகத்தால் ஈரானின் நான்காம் வட்டாரத்தின் ஒரு பகுதிகாக ஆக்கப்பட்டது.  

## வரலாறு
வரலாற்று காலம் முழுவதும் பெரிய குராசான் பிராந்தியமானது பல வம்சங்கள் மற்றும் அரசாங்கங்களின் எழுச்சியையும் வீழ்ச்சியும்  கண்டிருக்கிறது. பாரசீகர்கள், அராபியர்கள், துருக்கியர்கள், குர்துகள்,  மங்கோலியர்கள், துர்க்மெனியர்கள், ஆப்கானியர்கள் போன்ற பல்வேறு பழங்குடிகள் பல்வேறு காலகட்டங்களில்  இப்பகுதியில் மாற்றங்களைக் கொண்டு வந்திருக்கின்றனர்.  

ஈரானின் பண்டைய புவியியலாளர்கள் ஈரானை எட்டு பிரிவுகளாகப் பிரித்தனர், இவற்றில் பரப்பளவில் மிகப் பெரியதானது பெரிய குராசான் ஆகும்.  

குராசானில் உள்ள மெர்வினை அடிப்படையாக கொண்டு பல ஆண்டுகள் பார்த்தியா பேரரசு இருந்தது.  

சசானியப் பேரரசு காலத்தின் போது, மாகாணத்தை நான்கு பிரிவுகளாக கொண்டு    "பாட்கோஸ்பான்"  எனப்பட்ட தளபதிகள் பகுதிக்கு ஒருவராக என மொத்தம் நான்கு தளபதிகளால் இந்த மாகாணமானது நிர்வகிக்கப்பட்டது.  

651ஆம் ஆண்டில் இஸ்லாமிய அரேபியப் படைகளால் கொராசனை கைப்பற்றப்பட்டது.   இப்பகுதி 820 வரை அப்பாசிய மரபினரின்  கையில் இருந்தது. அதன்பிறகு 896 ஆம் ஆண்டு ஈரானிய தாஹீத் குலத்தின் ஆட்சியிலும், 900 இல் சாமனித்து வம்சத்தாலும் ஆளப்பட்டது. பாரசீகத்தை முஸ்லீம்கள் ஆக்கிரமித்த போது கொராசான் நான்கு பகுதிகளாக பிரிக்கப்பட்டது. ஒவ்வொன்றும் இங்கு இருந்த நான்கு பெரிய நகரங்களான நிஷாபர், மெர்வ், ஹெரட், பால்க் போன்றவற்றின் பெயர்களால் அழைக்கப்பட்டன.  

கசினியின் மகுமூது  994 இல் கொரசானை வென்றார். 1037ஆம் ஆண்டு செல்யூக் பேரரசின் ஆட்சியாளரான முதலாம் துர்கூல் பேக், நிஷாபூரை வெற்றி கொண்டார்.  

பல படையெடுப்பாளர்களுக்கு எதிரான பதிலடியை கசினி முகமது கொடுத்துவந்தார். இறுதியாக கஜினி துருக்கியரால் சுல்தான் சான்ஜர் தோற்கடிக்கப்பட்டார். ஆனார் அதன்பிறகும் பலர் படையெடுத்து வந்தனர்.  1157 ஆம் ஆண்டில்  கொராசானை குவாரசமிய அரசமரபினர் கைப்பற்றினர்.  1220இல் இப்பகுதியானது செங்கிஸ் கானால் மங்கோலியப் பேரரசுடன் இணைக்கப்பட்டது.  1226 ஆம் ஆண்டில் செங்கிஸ் கான் இறந்த பிறகு, கொரசனானின் மரபுரிமையை அவரது மகன் டோலியும் அதன் பின்னர் டோலியின் மகன் ஹூலு என்பவரும் பெற்றனர்.  

1368இல் தைமூரின் வசம் கொரசான் வந்தது.  

1507இல், கொராசான் உஸ்பெக் பழங்குடியினரால் ஆக்கிரமிக்கப்பட்டது. 1747இல் நாதிர் ஷாவின் மரணத்திற்குப் பிறகு இப்பகுதியை ஆப்கானியர் கைப்பற்றினர்.  

பின்னர் பாரசீகர்களின் கைகளுக்கு வந்த இப்பகுதிகள் ஈராக்கின் மிகப் பெரிய மாகாணமான கொராசானாக இருந்தது. இது 2004 செப்டம்பர் 29 அன்று இரசாவி கொரசான் மாகாணம், வடக்கு கொரசான் மாகாணம், தெற்கு கொரசான் மாகாணம் என மூன்று மாகாணங்களாக பிரிக்கப்பட்டது.
# கன்சோவு



**கன்சோவு** அல்லது **கன்சோவ்** என்பது சீனாவின் தெற்கு ஜியாங்க்ஷியில் உள்ள ஒரு மாவட்டநிலை நகரம் ஆகும். இதன் கிழக்கில் ஃபுஜியான், தெற்கில் குவாங்டோங், மேற்கில் ஹுனான் ஆகியவை எல்லைகளாக உள்ளன. இதை ஆளும் பகுதி ஜங்கோங் மாவட்டத்தில் உள்ளது. 2010ல் இதன் மக்கள்தொகை 8,361,447 ஆகும். அதில் 1,977,253 மக்கள் மெட்ரோவில் உள்ளனர்.  

## வரலாறு
201ல் ஹான் பேரரசர் கவோசு தற்கால கன்சோவின் எல்லைக்குள் ஒரு கவுன்டியை நிறுவினார். அந்த ஆரம்பகால வருடங்களில் அப்பகுதியில் ஹான் சீனர்களின் வசிப்பிடம் மற்றும் அதிகாரமானது பெரும்பாலும் கான் ஆற்றுப்படுகைக்கு உள்ளே அமைந்திருந்தது. இந்த ஆறு போயங் ஏரி மூலமாக யாங்சே ஆற்றுக்குத் துணை ஆறாக உள்ளது. வடக்குப் பகுதியில் இருந்து தகவல் தொடர்பு வர பயன்படுத்தப்பட்டுள்ளது. அரிசி விவசாயத்திற்கு பாசன வசதி கொடுத்துள்ளது.  

சுயி அரசமரபின் காலத்தில் கவுன்டி அதிகாரமானது ப்ரிபெக்சர் என்ற நிலைக்கு உயர்த்தப்பட்டது. மேலும் இப்பகுதி கியான்சோவு என்று அழைக்கப்பட்டது.. சாங் அரசமரபின் ஆட்சிக்காலத்தில் வடக்குப் பகுதியில் இருந்து மக்கள் இடம்பெயர்ந்து உள்ளூர் மக்கள்தொகை அதிகரித்தது. இதன் காரணமாக உள்ளூர் பழங்குடியினர் மலைப் பகுதிகளுக்கு செல்லும் நிலை ஏற்பட்டது. 1126ல் ஜிங்கங் நிகழ்வில் தலைநகரமானது ஜின் அரசமரபால் வெல்லப்பட்டது. இதனால் மக்கள் இடம்பெயர்வது மேலும் அதிகரித்தது.  

இந்த மாகாணத்தின் பெயரானது கன்சோவு என்று தெற்கு சாங் ஆட்சியில் (1127–1279) அதிகாரபூர்வமாக மாற்றப்பட்டது.  

பிந்தைய 1800களில் கன்சோவு ஒரு தெற்கு ஒப்பந்தத் துறைமுகமாகத் திறக்கப்பட்டது. அயல் நாட்டு நிறுவனங்களுக்கு ஒரு சிறு தளமாக அமைந்தது. 1929 மற்றும் 1934க்கு இடையில் கன்சோவு சீனப் பொதுவுடமைக் கட்சியின் தளமான ஜியாங்க்ஷி-ஃபுஜியான் சோவியத்தின் ஒரு பகுதியாக இருந்தது. சிவப்புத் தலைநகரமான ருயிஜினின் அருகில் இருந்ததால் கன்சோவு குறிப்பிடத்தக்க எண்ணிக்கையிலான குவோமின்டங் சுற்றிவளைப்புப் பிரச்சாரங்களுக்கு ஆளானது.  

1939 மற்றும் 1945க்கு இடையில் சியாங் சிங்-குவோ சீனக் குடியரசு அரசாங்கத்தால் கன்னன் ப்ரிபெக்சரின் ஆணையராக நியமிக்கப்பட்டார். கன்னன் ப்ரிபெக்சர் என்பது கன்சோவைச் சுற்றியிருந்த பகுதிகளின் அப்போதைய பெயராகும். அங்கு அவர் புகைபிடித்தல் மற்றும் சூதாட்டம் ஆகியவற்றை தடைசெய்தார். அரசாங்க மேலாண்மையை ஆய்வு செய்தார். பொருளாதார விரிவு மற்றும் சமூகக் கண்ணோட்டம் மாற வழிவகுத்தார். இவரது செயல்கள் சீன அரசியல் போரின் ஒரு அதிசயமாகப் போற்றப்பட்டன. இது அந்நேரத்தில் "கன்னன் புது ஒப்பந்தம்" எனப்பட்டது. கன்னனில் இவர் இருந்த நேரத்தில் 1940 முதல் "பொது தகவல் மேசை" என்ற ஒன்றை ஏற்படுத்தினார். அங்கு பொதுமக்கள் தங்களுக்கு ஏதும் பிரச்சினைகள் இருந்தால் இவரை சந்திக்க முடியும். பதிவுகளின்படி சியாங் சிங்-குவோ மொத்தமாக 1,023 பேரை 1942ல் இந்த சந்திப்புகளின் போது சந்தித்தார். போரின் காரணமாக கன்சோவில் ஏராளமான அகதிகள் இருந்ததால் ஆயிரக்கணக்கானோர் தெருவில் வாழ்ந்தனர். ஜூன் 1942ல் சியாங் சிங்-குவோ அதிகாரபூர்வமாக சீன குழந்தைகள் கிராமத்தை கன்சோவின் வெளிப்பகுதியில் அமைத்தார். அக்கிராமத்தில் நர்சரி, மழலையர் பள்ளி, ஆரம்பப் பள்ளி, மருத்துவமனை மற்றும் உடற்பயிற்சிக் கூடம் ஆகியவை இருந்தன.
# முண்டிகாக்



**முண்டிகாக்** (**Mundigak**) , ஆப்கானித்தான் நாட்டின் கந்தகார் மாகாணத்தில் அமைந்த வரலாற்றுக் காலத்திற்கு முந்தைய தொல்லியல் நகரம் ஆகும். இப்பண்டைய தொல்லியல் நகரம், காந்தாரத்திற்கு வடமேற்கே 55 கிலோ மீட்டர் தொலைவில் ஷா மக்சூத் அருகே, குஷ்க்-இ-நக்கூத் ஆற்றின் சமவெளியில் உள்ளது. பண்டைய முண்டிகக் நகரம், சிந்து சமவெளி நாகரீக பொருட்களுடன் மிகவும் நெருங்கிய தொடர்புகள் கொண்டிருந்தது.  

## வரலாறு
வரலாற்றுக்கு முந்தைய பண்டைய முண்டிகக் நகரம், கிமு ஐந்தாயிரத்திற்கும், இரண்டாயிரத்திற்கும் இடைப்பட்ட காலத்தில் செழித்து விளங்கியதை, முண்டிகக் நகரத்தின் ஒன்பது மீட்டர் உயரம் கொண்ட தொல்லியல் மேட்டை அகழ்வாய்வு செய்தபோது கிடைத்த தொல்பொருட்கள் மூலம் அறியமுடிகிறது.  

முண்டிகக் தொல்லியல் களத்தில் கிடைத்த கிமு மூவாயிரம் ஆண்டு காலத்திய மட்பாண்டங்கள் மற்றும் பிற தொல்பொருட்கள் மூலம், முண்டிகக் நகரம் முக்கிய மையமாக விளங்கியதையும், இந்நகரம் தற்கால பலுசிஸ்தான், துருக்மேனிஸ்தான் மற்றும் சிந்து வெளியின் அரப்பாவுடன் வணிகத் தொடர்பு கொண்டிருந்தது.  

ஆப்கானித்தானின் ஹெல்மெண்ட் பண்பாட்டுக் காலத்தின் போது, முண்டிகக் நகரம் செழிப்புடன் விளங்கியது.  

21 ஹெக்டேர் பரப்பளவு கொண்ட முண்டிகக் தொல்லியல் களம், ஹெல்மண்டு பண்பாட்டின் இரண்டாவது பெரிய தொல்லியல் களமாகும். பண்டைய முண்டிகக் நகரம் கிமு 2,200 முதல் வீழச்சியடையத் துவங்கியது.  

### சிந்து வெளியுடனானத் தொடர்புகள்
ஆப்கானித்தானின் பண்டைய முண்டிகக் நகரம், சிந்து சமவெளி நாகரீக பொருட்களுடன் மிகவும் நெருங்கிய தொடர்புகள் கொண்டிருந்தது. அவைகளில் பீங்கானால் செய்யப்பட்ட பாம்புகள், திமில்கள் கொண்ட காளைகள் மற்றும் பிற பொருட்கள், சிந்து வெளி தொல்லியல் களங்களில் கண்டெடுத்த தொல்பொருட்கள் போன்று உள்ளது.  

சிந்து வெளி தொல்லியல் களங்களில் ஒன்றான கோட் திஜி தொல்லியல் களத்தில் கண்டெடுத்த மட்பாண்டஙகளும், ஆப்கானித்தானின் முண்டிகக் தொல்லியல் களாத்தில் கண்டெடுத்த மட்பாண்டங்களும் வடிவத்திலும், தரத்திலும் ஒரே மாதிரியாக உள்ளது.  

## கட்டிடக் கலை
முண்டிகக் தொல்லியல் களத்தை 1951-58களில் சாசல் என்பவர் அகழ்வாய்வு செய்தார்.  
கண்டிகக் தொல்லியல் களத்தின் ஒரு மேட்டில், அரண்மனையின் சிதிலமடைந்த பகுதிகள் கண்டெடுக்கப்பட்டது. மற்றொரு தொல்லியல் மேட்டில் பெரிய கோயில் போன்ற அமைப்பின் சிதிலங்கள் கண்டெடுக்கப்பட்டது. இதன் மூலம் கண்டிகக் தொல்லியல் களம் நகரப் பண்பாட்டுடன் விளங்கியது எனக் கருதப்படுகிறது.மேலும் பல கல் பொத்தான் முத்திரைகளும் கண்டிகக் தொல்லியல் களத்தில் கண்டெடுக்கப்பட்டது. வட்ட வடிவ மணிகள், உருளை வடிவ மணிகள்,தாமிர அச்சு முத்திரைகள், தாமிர ஊக்குகளும், சுருள் கொக்கிகளும் இத்தொல்லியல் களத்தில் கண்டெடுக்கப்பட்டது. கிமு மூவாயிரம் ஆண்டிற்கு முந்தைய ஐந்து செண்டி மீட்டர் உயரம் கொண்ட பெண் தோற்றம் கொண்ட மனித உருவங்களும் இத்தொல்லியல் களத்தில் கண்டெடுக்கப்பட்டது.  

கண்டிகக் தொல்லியல் களத்தில் கண்டெடுத்த முக்கியத் தொல்பொருட்கள் காபூல் அருங்காட்சியகம் மற்றும் பிரான்சு நாட்டின் குய்மெட் அருங்காட்சியகங்களில் காட்சிக்கு உள்ளது.  

## இதனையும் காண்க
- மெஸ் ஐநாக் - தொல்லியல் களம் - லோகார் மாகாணம்
- மெஹெர்கர்
- சிந்து வெளி நாகரீகம்
- சிந்துவெளி நாகரிகத்தின் தொல்லியல் களங்கள்
# சபாஷ் கார்கி


**சபாஷ் கார்கி** அல்லது **சபாஷ்கார்கி** (**Shahbaz Garhi**, or **Shahbazgarhi**), அசோகரின் கல்வெட்டுகள் கொண்ட கிராமம் ஆகும். இக்கிராமம் பாகிஸ்தானின் வடமேற்கில் அமைந்த கைபர் பக்துன்வா மாகாணத்தின், மார்தன் மாவட்டத்தில், கடல் மட்டத்திலிருந்து 293 மீட்டர் (964 அடி) உயரத்தில் உள்ளது.  

இமயமலையில் பசுமை சூழ்ந்த சபாஷ் கார்கி கிராமம், மார்தன் மாவட்டத்தின் நிர்வாகத் தலைமையிடமான மார்தன் நகரத்திலிருந்து பனிரெண்டு கிலோ மீட்டர் தொலைவில் உள்ளது.  

பழைய காலத்தில் படை வீரர்கள் இக்கிராமத்தில் தங்கி இளைப்பறிச் செல்வர். வரலாற்றுச் சிறப்பு மிக்க அசோகரின் கல்வெட்டுகளின் ஒன்று சபாஷ் கார்கி கிராமத்தில் உள்ளது. அசோகரின் மௌரியப் பேரரசில் சபாஷ் கார்கி பௌத்தர்களின் நகரமாக விளங்கியது. பண்டைய காலத்தில் சபாஷ் கார்கியைச் சுற்றிலும் பிக்குகளின் வழிபாட்டுத் தலமான சைத்தியங்களும், தூபிகளும் கொண்டிருந்தது.  

## அமைவிடம்
சபாஷ் கார்கி நகரம் மூன்று பண்டைய நகரங்களை இணைக்கும் வழியில் உள்ளது. அவைகள்:  

1. காபூல் - புஷ்கலாவதி எனும் தற்கால நகரமான சார்சத்தா
1. சுவத்தின் புன்னார் நகரம்
1. தட்சசீலம் - சிந்து ஆற்றின் மேல் உள்ள கைபர் பக்துன்வாவின் ஹுந்த் நகரம்

## பண்டைய பாறை கல்வெட்டுகள்

### அசோகரின் கல்வெட்டுகள்

எழுதப்பட்டசபாஷ் கார்கியின் அசோகரின் கல்வெட்டு, பெஷாவர்]]  

பழம்பெரும் பாறைக் கல்வெட்டுகள் கொண்டிருக்கும் சபாஷ் கார்கி நகரத்தில், இரண்டு பெரிய பாறைகளில் கரோஷ்டி எழுத்து முறையில் எழுதப்பட்ட கல்வெட்டுக் குறிப்புகள் உள்ளது. இப்பாறை கல்வெட்டுகள் கிமு மூன்றாம் நூற்றாண்டில் (கிமு 272 - 231 ), மௌரியப் பேரரசர் அசோகரின் ஆணையால் நிறுவப்பட்டது.கரோஷ்டி மொழியில் எழுதப்பட்ட இப்பாறைக் கல்வெட்டுகளின் குறிப்புகளை மொழிபெயர்த்து அருகில் உள்ள பலகையில் எழுதப்பட்டுள்ளது.  

## இதனையும் காண்க
- அசோகர் கல்வெட்டுக்களின் பட்டியல்
- அசோகரின் பெரிய தூண் கல்வெட்டுக்கள்
- அசோகரின் சிறு தூண் கல்வெட்டுகள்
- அசோகரின் பெரும் பாறைக் கல்வெட்டுக்கள்
- அசோகரின் சிறு பாறைக் கல்வெட்டுக்கள்
# டைதயோபென்சாயிக் அமிலம்



**டைதயோபென்சாயிக் அமிலம்** (*Dithiobenzoic acid*) என்பது C<sub>6</sub>H<sub>5</sub>CS<sub>2</sub>H என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். கரிமக் கந்தகச் சேர்மமான இது பென்சாயிக் அமிலத்தின் செயலொத்த ஒரு டைதயோகார்பாக்சிலிக் அமிலமாகும். ஆனால் நிறமும் அமிலத்தன்மையும் மிகுந்த ஒரு அமிலமாகும்.  

## தயாரிப்பு

பென்சால் குளோரைடுடன் கந்தகமேற்றம் அல்லது கிரிக்கனார்டு வினைப்பொருளான பீனைல்மக்னீசியம்புரோமைடுடன் கார்பன் டைசல்பைடு சேர்த்து தொடர்ந்து அமிலமாக்கல் வினைக்கு உட்படுத்துதல் போன்ற செயல்முறைகளில் டைதயோபென்சாயிக் அமிலம் தயாரிக்கப்படுகிறது.  

## வினைகள்

பென்சாயிக் அமிலத்தைக் காட்டிலும் டைதயோபென்சாயிக் அமிலம் 100 மடங்கு அதிக அமிலத்தன்மையைக் கொண்டதாகும். இதனுடைய இணைகாரம் டைதயோபென்சோயேட்டு ஆகும். இவ்விணைகாரம் S-ஆல்க்கைலேற்ற வினைக்கு உட்பட்டு டைதயோகார்பாக்சிலேட்டு எசுத்தர்களைக் கொடுக்கின்றன]]
# 2,2’-டைபிரிடைல்டைசல்பைடு



**2,2’-டைபிரிடைல்டைசல்பைடு** (*2,2'-Dipyridyldisulfide*) என்பது C<sub>10</sub>H<sub>8</sub>N<sub>2</sub>S என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். தயோல்களைத் தயாரிக்க இவை உதவுகின்றன. கார்பாக்சிலிக் அமிலங்களுடன் டிரைபீனைல்பாசுப்பீனுடன் சேர்த்து கீழ்காணும் வினையின் மூலம் செயலூக்கவும் அல்லது பாதுகாக்கவும் பயன்படுகின்றன  

.  

## பயன்கள்

மூலக்கூற்று உயிரியலில் ஆக்சிசனேற்றும் முகவராகவும் இது பயன்படுகிறது. உதாரணமாக தனி தயோல்களை ஆக்சிசனேற்றம் செய்து புரதங்களிலுள்ள டைசல்பைடு பிணைப்புகளாக உருவாக்குகின்றன.
# ஜப்பானிய முள்ளங்கி



**டைக்கோம்** என்பது முள்ளங்கியின் ஜப்பானிய பெயர் ஆகும். உதாரணத்திற்கு, ஐரோப்பிய முள்ளங்கியை, **ஹட்சுகாடைகோன்** என்று ஜப்பானில் குறிப்பிடுவர். மேற்கு பகுதிகளில், டைகோன் என்பதை நீண்ட வெள்ளை முள்ளங்கி என்று அழைப்பர்.  

## வகைகள்
ஜப்பானில், மிகவும் பொது வகை முள்ளங்கிகளில், நீண்ட வேர்களையும், பெரிய வெள்ளை உருவத்தைக் கொண்ட கேரட் போலவும் தோன்றும். பல சீன மற்றும் இந்தியாவில் விளையும் முள்ளாங்கிகளும் இந்த வடிவம் கொண்டவை. ஆனால் அவை அளவில் சிறியவை.  

பெரிய நூக்கல் வடிவ, வெள்ளை முள்ளங்கி ஜப்பானில் **ககோஷிமா** என்ற இடத்தில் விளைவிக்கப்படுகிறது. இது 50 செ.மீ விட்டத்தையும், 45 கிலோ எடையையும் கொண்டது.
# உஸ்மான் கான் சின்வாரி

**உசுமான் கான் சின்வாரி (Usman Khan Shinwari** (; பிறப்பு: 1 மே, 1994) பாக்கித்தானியத் துடுப்பாட்ட வீரர் ஆவார். இவர் பாக்கித்தான் அணிக்காக ஒருநாள் பன்னாட்டுத் துடுப்பாட்டம், தேர்வுத் துடுப்பாட்டம் மற்றும் பன்னாட்டு இருபது20 போட்டிகளில் விளையாடி வருகிறார். இடது கை வேகப் பந்துவீச்சாளரான இவர் *சரய் தராகியத்தி வங்கி* அணிக்காக முதல் தரத் துடுப்பாட்டப் போட்டிகளில் விளையாடி வருகிறார். அதற்கு முன்பாக இவர் கான் ஆய்வக அணி சார்பாக விளையாடினார் .2013 ஆம் ஆண்டு திசம்பரில் நடைபெற்ற இருபது20 போட்டித் தொடரின் இறுதிப் போட்டியில் 4 ஓவர்கள் வீசி 9 ஓட்டங்களில் 5 இலக்குகளைக் கைப்பற்றினார்.மேலும் இலங்கைத் துடுப்பாட்ட அணிக்கு எதிராக ஐக்கிய அரபு அமீரகத்தில் நடைபெற்ற இருபது 20போட்டியிலும் பாக்கித்தான் தேசிய அணி சார்பாக விளையாடினார். ஆகஸ்டு 2018 இல் பாக்கித்தான் துடுப்பாட்ட வாரியம் இவர் உட்பட முப்பத்து மூன்று வீரர்களுக்கு 2018-19 ஆம் ஆண்டிற்கான மத்திய ஒப்பந்த விருதினை வழங்கியது.  

## ஆரம்பகால வாழ்க்கை
உஸ்மான் சின்வாரி பஷ்தூன் இனத்தைச் சேர்ந்தவர் ஆவார். இவர் பாக்கித்தான், கைபர் மாவட்டத்தில் உள்ள லந்தி கொடலில் வளர்ந்தார். இந்தப் பகுதி ஆப்கானித்தான் எல்லை அருகே உள்ளது. இங்கு உள்ள ததாரா மைதானத்தில் தனது துடுப்பாட்ட வாழ்க்கையை ஆரம்பித்தார். இதற்கு அருகில் ததாரா மலைப் பகுதி இருந்ததால் இந்தப் பெயர் வந்தது.  

## உள்ளூர்ப் போட்டிகள்
இவர் *இசட் டி பி எல் இ அணிக்காக <u>உள்ளூர்ப்</u> போட்டிகளில்* விளையாடி வருகிறார். 2013 ஆம் ஆண்டில் டிசம்பரில் ஃபைசல் பேங் இருபது20 கோப்பைகான தொடர் நடந்தது. அந்தத் தொடரில் *சூயி வடக்கு எரிவாயு பைபலைன்ஸ்* அணிக்கு எதிரான இறுதிப் போட்டியில் நான்கு ஓவர்கள் வீசி 9 ஓட்டங்களை விட்டுக் கொடுத்து 5 இலக்குகளைக் கைப்பற்றினார். இந்தப் போட்டியில் மிஸ்பா-உல்-ஹக் இலக்கினை வீழ்த்தி அணியினை வெற்றி பெற உதவினார். இந்தத் தொடரின் 6 போட்டிகளில் விளையாடி 11 இலக்குகளைக் கைப்பற்றினார். இதன்மூலம் அதிக இலக்குகளை வீழ்த்திவர்கள் பட்டியலில் முதலிடம் பிடித்தார்.  

2018 ஆம் ஆண்டிற்கான *பாக்கித்தான் கோப்பைக்கான* தொடரில் இவர் *ஃபெடரல் ஏரியாஸ்* அணிக்காக விளையாடினார். *பாக்கித்தான் சூப்பர் லீக் தொடரில்* இவர் *கராச்சி கிங்ஸ்* அணி சார்பாக 2017 ஆம் ஆண்டு முதல் விளையாடி வருகிறார்.  

## சர்வதேசப் போட்டிகள்
உள்ளூர்ப் போட்டிகளில் சிறப்பாக விளையாடியதால் இவர் பாக்கிஸ்தான் தேர்வுக் குழுவினரின் கவனத்தை ஈர்த்தார். அதனால் 2013-14 ஆம் ஆண்டிற்கான் இலங்கைத் துடுப்பாட்ட அணிக்கு எதிரான் பன்னாட்டு இருபது20 தொடரில் பாக்கித்தான் அணியில் இடம் பெற்றார். டிசம்பர் 11, 2013 இல் ஐக்கிய அரபு அமீரகத்தில் நடைபெற்ற முதல் பன்னாட்டு இருபது20 போட்டியில் இவர் அறிமுகமானார். பின் அதே அண்டில் அக்டோபரில் இலங்கைத்ய் துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டத் தொடருக்கான அணியில் இடம்பெற்றார். அக்டோபர் 20 இல் நடைபெற்ற போட்டியில் இவர் அமுகமானார். இந்தத் தொடரின் இரண்டாவது போஒட்டியில் 21 பந்துகளி வீசி தனது முதல் ஐந்து இலக்குகளைக் கைப்பற்றினார். இந்தப் போட்டியில் பாக்கித்தான் அணி வெற்றி பெற்றது. இவர் ஆட்டநாயகனாகத் தேர்வானார். மேலும் பாக்கித்தான் அணி தொடரை 5-0 எனக்கைப்பற்றியது.
# சந்தேரி



**சந்தேரி** (**Chanderi**) (இந்தி: चंदेरी ) இந்தியாவின் மத்தியப் பிரதேசம் மாநிலத்தின் அசோக்நகர் மாவட்டத்தில் நகராட்சி மன்றக் குழுவுடன் அமைந்த ஊராகும்.  

லலித்பூரிலிருந்து 37 கிலோ மீட்டர் தொலைவிலும், இதன் மாவட்டத் தலைமையிட நகரமான அசோக்நகரத்திலிருந்து 55 கிலோ மீட்டர் தொலைவிலும் சந்தேரி நகரம் உள்ளது.  

பேட்வா ஆற்றிற்கு தென்மேற்கே அமைந்த இந்த நகரத்தைச் சுற்றிலும் மலைகளாலும், காடுகளாலும் சூழப்பட்டது.  

சந்தேரி நகரத்தில் சந்தேல இராசபுத்திர மன்னர்கள் மற்றும் மால்வா சுல்தான்களின் நினைவுச் சின்னங்கள் உள்ளது.  

## வரலாறு

மால்வா மற்றும் புந்தேல்கண்ட் இடையே அமைந்த சந்தேரி நகரம் இராணுவ முக்கியத்துவம் வாய்ந்த பகுதியாகும்.  

சந்தேரி நகரம் 11-ஆம் நூற்றாண்டில் மத்திய இந்தியாவின் வணிக மையமாக விளங்கியது.  

மகாபாரத காவியத்தில் சேதி நாட்டு மன்னர் சிசுபாலனின் தலைநகராகச் சந்தேரி நகரத்தை குறிப்பிடுகிறது. தில்லி சுல்தானின் படைத்தலைவர் கியாசுதீன் பால்பன் 1251ல் சந்தேரி நகரத்தைக் கைப்பற்றினார். 1438ல் தில்லி சுல்தான் அலாவுதீன் கில்ஜி சந்தேரியை கைப்பற்றினார். 1520 மேவார் மன்னர் ராணா சங்கா சந்தேரியைக் கைப்பற்றி, தில்லி சுல்தானகத்தின் இராசபுத்திர அமைச்சர் மேதினிராஜிடம் ஒப்படைத்தார். சந்தேரிப் போரில் முகலாய மன்னர் பாபர், சந்தேரியைக் கைப்பற்றினார்.  

1540ல் தில்லி ஆப்கானியச் சுல்தான் சேர் சா சூரி சந்தேரி நகரத்தைக் கைப்பற்றினார்.  
அக்பர் ஆட்சிக் காலத்தில், மால்வா ஆளுநகரத்தின் தலைமையிடமாக சந்தேரி நகரம் விளங்கியது. அயினி அக்பரி எனும் அக்பரின் தன் வரலாறு நூலில், சந்தேரி நகரம் 14,000 கல் வீடுகளும். 384 வணிகச் சந்தைகளும், 380 சாவடிகளும், குதிரை லாயங்களும் மற்றும் 1,200 மசூதிகளும் இருந்ததாக குறிப்பிட்டுள்ளது.  

1586ல் சந்தேல இராசபுத்திரர்கள் சந்தேரி நகரத்தைக் கைப்பற்றினர். பிரித்தானியர்கள் 1811ல் சந்தேரி நகரத்தை குவாலிய இராச்சியத்துடன் இணைத்தனர். 1844ல் சந்தேரி நகரம் பிரித்தானிய இந்தியா ஆட்சியில் இணைக்கப்பட்டது. இந்திய விடுதலைக்குப் பின்னர், சந்தேரி நகரம், மத்தியப் பிரதேச மாநிலத்த்துடன் இணைக்கப்பட்டது.  

## மக்கள்தொகை பரம்பல்
2011 இந்திய மக்கள்தொகை கணக்கெடுப்பின் படி, சந்தேரி நகரத்தின் மொத்த மக்கள்தொகை 28,313 ஆகும். அதில் ஆண்கள் 52% மற்றும் பெண்கள் 48% உள்ளனர். எழுத்தறிவு 62% ஆகும். ஆறு வயதிற்குட்பட்ட குழந்தைகள் 17% ஆகும்.
# சூரூ



*சூரூ** (**Churu*') (चूरु) இந்தியாவின் இராஜஸ்தான் மாநிலத்தின் தார் பாலைவனத்தில் அமைந்த சூரூ மாவட்டத்தின் நிர்வாகத் தலைமையிட நகரம் ஆகும்.  

## வரலாறு
ஜாட் மக்களின் தலைவர் *சுகாரு* என்பவர் 1620ல் சூரூ நகரத்தை நிறுவினார். இந்திய விடுதலைக்கு முன்னர் இந்நகரம் பிகானேர் இராச்சியத்தில் 1947 வரை இருந்தது. இந்திய விடுதலைக்குப் பிறகு, பிகானேர் இராச்சியம், இந்தியாவுடன் இணைக்கப்பட்ட பிறகு, இந்நகரம் சூரூ மாவட்டத்தின் நிர்வாகத் தலைமையிடமானது.  

## பொருளாதாரம்
தார் பாலைவனத்தில் அமைந்த சூரூ நகரத்தின் பொருளாதாரம் ஆடு, மாடு, ஒட்டகம் போன்ற கால்நடைகள் மேய்ச்சல் தொழிலில் உள்ளது. மேலும் ஆமணக்கு போன்ற எண்ணெய் வித்துகளும், சிறுதானியங்களும் பயிரிடப்படுகிறது. பளிங்குக் கல் பலகைகள் மற்றும் ஓடுகள் உற்பத்தியில் முன்னிலை வகிக்கிறது.  

## புவியியல் மற்றும் தட்பவெப்பம்
சூரூ நகரம் தார் பாலைவனத்தில் உள்ளதால் பாலைவன மணற்புயலால் பாதிக்கப்படுகிறது.  
இங்கு கோடைக்கால அதிகபட்ச வெப்ப நிலை 55 பாகை செல்சியாகவும், குளிர்கால குறைந்தபட்ச வெப்பநிலை 7.7 பாகை செல்சியாகவும் உள்ளது.  

## மக்கள்தொகை பரம்பல்
2011-ஆம் ஆண்டின் மக்கள்தொகை கணக்கெடுப்பின் படி, சூரு நகரத்தின் மொத்த மக்கள்தொகை 1,19,856 ஆகும். அதில் ஆண்கள் 61,611 ஆகவும், பெண்கள் 58,245 ஆகவுள்ளனர். எழுத்தறிவு 74.23% ஆகவுள்ளது. பாலின விகிதம் ஆயிரம் ஆண்களுக்கு 945 பெண்கள் வீதம் உள்ளனர். மொத்த மக்கள்தொகையில், ஆறு வயதிற்குட்பட்ட குழந்தைகள் 16,712 ஆக உள்ளனர்.இந்நகரத்தில் இந்துக்கள் 56.24%, இசுலாமியர்கள் 43.33% மற்ற சமயத்தினர் 0.43% உள்ளனர்.  

## போக்குவரத்து
புதுதில்லி - பிகானேர் செல்லும் இருப்புப் பாதையில் சூரூ தொடருந்து நிலையம் உள்ளது. தேசிய நெடுஞ்சாலை எண் 65, சூரூ நகரத்தை நாட்டின் முக்கிய நகரங்களுடன் இணைக்கிறது.  

## இதனையும் காண்க
- சூரூ மாவட்டம்
# தோல்பூர்



**தோல்பூர்** (*Dholpur*), இந்தியாவின் இராஜஸ்தான் மாநிலத்தின் கிழக்கில் உள்ள தோல்பூர் மாவட்டத்தின் நிர்வாகத் தலைமையிட நகரமும், நகராட்சியும் ஆகும். இந்நகரம் சம்பல் ஆற்றின் கரையில் உள்ளது. இந்நகரம், இந்திய விடுதலைக்கு முன்னர் இந்நகரம் தோல்பூர் சமஸ்தானத்தின் தலைநகரான இருந்தது. இந்நகரத்தில் தோல்பூர் இராணுவப் பள்ளி உள்ளது.  

## புவியியல்
வடக்கில் 26° 42' 0" , கிழக்கில் 77° 54' 0" பாகையில் தோல்பூர் நகரம் உள்ளது.  

## வரலாறு
கிபி எட்டாம் நூற்றாண்டு முதல் பத்தாம் நூற்றாண்டு வரை சௌகான் இராசபுத்திர குலத்தினர் இந்நகரத்தை ஆண்டனர். கிபி 1050-இல் தோமர் குல மன்னர் தோலன் தேவின் வழித்தோன்றலான மன்னர் தவால் தேவ், தோல்பூர் நகரத்தை நிறுவினார். பின்னர் தோமர்கள் தோல்பூர் நகரத்தை கரௌலியின் யாதவகுல மன்னர்களிடம் இழந்தனர். கரௌலி யாதவ குல மன்னர் தரம்பால், கிபி 1120-இல் தோல்பூர் நகரத்தைச் சுற்றி கோட்டை கட்டினார். கிபி 1194-இல் கோரி முகமதுவிடம் இந்நகரம் சென்றது. பின்னர் இந்நகரம் தில்லி சுல்தானகம் மற்றும் முகலாயப் பேரரசின் ஆட்சிப் பகுதியில் இணைந்தது.  

அவுரங்கசீப்பின் மறைவிற்குப் பின், தோல்பூர் நகரத்தை இராஜா கல்யாண் சிங் குஜ்ஜர் கைப்பற்றி 1761 முடிய ஆண்டார். பின்னர் பரத்பூர் இராச்சிய ஜாட் மன்னர் சூரஜ்மால் தோல்பூர் நகரத்தை கைப்பற்றி 1947 முடிய ஆண்டார்.  

## மக்கள்தொகை பரம்பல்
2011-ஆம் ஆண்டின் மக்கள்தொகை கணக்கெடுப்பின் படி, தோல்பூர் நகரத்தின் மொத்த மக்கள்தொகை 1,33,229 ஆகும். பாலின விகிதம் ஆயிரம் ஆண்களுக்கு 862 பெண்கள் வீதம் உள்ளனர். மொத்த மக்கள்தொகையில் ஆறுவயதிற்குட்ட குழந்தைகள் 17,510 ஆக உள்ளனர். சராசரி எழுத்தறிவு 75.56% ஆகவுள்ளது. இந்நகரத்தில் இந்துக்கள் 105,771 (79.48 %), இசுலாமியர் 25,431 (19.11 %), பிறசமயத்தினர் 1.41% ஆகவுள்ளனர்.  

## தட்பவெப்பம்
தோல்பூர் நகரத்தின் அதிகபட்ச கோடைக்கால வெப்பம் 40°C மேலாகவும்; குளிர்கால குறைந்தபட்ச வெப்பம் பூஜ்ஜியம் பாகைக்கும் கீழாகவும் உள்ளது.
# ஹன்லின்


**ஹன்லின்** என்பது மியான்மர் நாட்டில், சாகைங் பிரதேசத்தில் ஸ்வெபூ நகரத்திற்கு அருகில் உள்ள ஒரு கிராமம் ஆகும்.பியூ நகரக் குழும காலத்தில் (கி.பி இரண்டாம் நூற்றாண்டு) இக்கிராமம் சிறந்து விளங்கியதாக கருதப்படுகிறது. தற்போது இக்கிராமம் அதில் உள்ள வெந்நீர் ஊற்றுகளுக்காகவும், தொல்லியல் இடங்களுக்காகவும் அறியப்படுகிறது. ஹலின், பிக்தனோ, ஸ்ரீ சேத்ரா ஆகிய நகரங்கள் பியூ ராஜாங்கத்தி வறண்ட ஐராவதி ஆற்றுப்படுகையில் இருந்த பாசன பகுதிகளில் எழுப்பப்பட்ட பண்டைய நகரங்களாகும்.  
இவை இதன் பாரம்பரியத்திற்காக யுனெஸ்கோவால் மே 2014 அன்று வெளியிடப்பட்ட தென்கிழக்கு ஆசியாவின் உலக பாரம்பரிய சின்னங்கள் பட்டியலில் இடம்பெற்றது. இதன் காலம் கி.மு 200 இல் இருந்து கி.பி 900 வரை ஆகும். ஆயிரம் ஆண்டுகளுக்கு முற்பட்டவை.  

## புவியியல்
ஹன்லினில் உள்ள தொல்பொருள் நினைவுச்சின்னங்கள், சாகைங் பிரதேசத்தில் ஸ்வெபூ மாவட்டத்தில் உள்ள வாட்லெட் இல் உள்ள கிராமத்தின் மேலே அமந்துள்ளது. are located above the village in the Watlet Township, Shwebo District, Sagaing Division. It has a population of about 6,400 (2014). 2014 ஆம் ஆண்டு கணக்கெடுப்பின்படி இப்பகுதியின் மக்கள் தொகை 6,400.  

## வரலாறு
ஹன்லினின் வரலாறு கி.மு 200 இல் இருந்து கி.பி 900 வரை பினாகா, ஸ்ரீ சேத்ரா, மங்காமோ, ஹிலன்கி ஆகிய பகுதிகளில் வாழ்ந்த பியூ மக்களின் வரலாற்றுடன் தொடர்புடையதாகும். இம்மக்கள் திபெத்திய-பர்மிய மொழி பேசினார்கள். இவர்கள் சீனாவுடனும், இந்தியாவுடனும் வர்த்தகத் தொடர்பு வைத்திருந்தார்கள். பியூவின் ராஜாங்கம் பதினெட்டு ராஜாங்கங்கமா விரிவடைந்தது. பெரும்பாலும் இப்பகுதிகள் மியான்மரின் தென்பகுதிகளில் அமைந்துள்ளன. அவர்கள் பழக்கவழக்கங்கள், ஆடை அலங்காரங்கள், கலாச்சாரம், கலை ஆகியவற்றில் மேம்பட்டவர்களாக இருந்தார்கள். இவர்கள் சர்வாஸ்திவாத பௌத்தப் பள்ளியில் பௌத்தர்களாக இருந்தார்கள். இந்தக் கட்டிடகலைகள் 11 முதல் 14 ஆம் நூற்றாண்டைச் சார்ந்தது என்பதற்கான ஆதாரங்கள் பாகன் பகுதியில் கிடைக்கப்பெறுகின்றன. ஆரம்பகாலத்தில் இதன் தலைநகரமாக ஐராவதி ஆற்றுப்படுகையின் வடக்கு மூலையில் இருந்த ஸ்ரீ சேத்ரா இருந்தது. ஏழாம் நூற்றாண்டில் தலைநகரை ஹிலன்கி பகுதிக்கு பியூ மக்கள் மாற்றினார்கள். இது ஒரு வறன்ட பகுதியாகும். வெளிநாடுகளுடன் வனிக தொடர்பு வைத்துக்கொள்வதர்காக ஸ்ரீ சேத்ராவிலும் நிர்வாகம் நடைபெற்றது. இவர்களின் தென்பகுதி அண்டை நிலத்தவர்கள் திரிவேத புத்த மதத்தை பின்பற்றும் மான் இன மக்கள்.  

தொல்பொருள் ஆராச்சியின் அடிப்படையில் வெண்கல காலத்தில் இருந்து ஹன்லின் மக்கள் வழ்விடமாக கருதப்படுகிறது. ஹன்லின் நகரம் கிமு 1 அல்லது 2 ஆம் ஆண்டில் பியு மக்களால் உருவக்கப்பட்டது.  

## யுனஸ்கோ அங்கிகாரம்
1996 ஆம் ஆண்டு அக்டோபர் மாதம் ஹன்லின், பெய்க்தனோ, ஸ்ரீ சேத்ரா ஆகிய இடங்கள் யுனெஸ்கோவின் உலக பாரம்பரிய சின்னங்களின் பட்டியலில் இடம்பெற வேண்டும் என கோரிக்கை வைக்கப்பட்டது. அதனை யுனெஸ்கோ 2014 ஆம் ஆண்டு மே மாதம் கத்தாரின் தோகாவில் நடைபெற்ற உலக பாரம்பரிய குழுவின் 38 ஆவது மாநாட்டில் அங்கிகரித்தது. யுனெஸ்கோவின் அறிக்கைபடி பியூ ராஜ்ஜியம் கிமு 200 முதல் கிபி 900 வரை சுமார் ஆயிரம் ஆண்டுகள் செழிப்பாக இருந்ததாகக் கருதப்படுகிறது. இந்த மூன்று இடங்களும் சேர்த்து 5,809 ஹெக்டேர் நிலப்பரப்பை ஆக்ரமித்துள்ளது.
# பி. என். சுந்தரம்


**பி. என். சுந்தரம்** (*P. N. Sundaram*, 18 மார்ச் 1934 - 22 மார்ச் 2010) 250 திரைப்படங்களுக்கு மேல் பணிபுரிந்த ஓர் இந்திய ஒளிப்பதிவாளர் ஆவார். இவர் தமிழ், ஆங்கிலம், தெலுங்கு, கன்னடம், மலையாளம், இந்தி ஆகிய மொழி திரைப்படங்களில் பணிபுரிந்துள்ளார். ஒரு நடுத்தர வர்க்க குடும்பத்தைச் சேர்ந்த அவர் இளம் வயதில் மிகவும் வறுமையில் வாடினார். தன் முதல் வேலையை கேமரா உதவியாளராக தொடங்கினார். FEFSI மற்றும் SICA ஆகிய அமைப்புகள் தோன்றுவதற்கு முக்கிய காரணமாக இருந்தவர். உயர்ந்த மனிதன் என்னும் திரைப்படத்திற்காக தமிழ்நாடு அரசின் சிறந்த ஒளிப்பதிவாளர் விருதை 1968-ஆம் ஆண்டு பெற்றார்.  

## திரைப்படங்கள்
- உயர்ந்த மனிதன்
- தங்க பதக்கம்
- வியட்நாம் வீடு

மேலும் எம்,ஜி.ஆர், சிவாஜி கணேசன், கமலஹாசன், ஶ்ரீதேவி உட்பட பல முன்னனி நடிகர்களுடன் பணி புருந்துள்ளார்.
# ஜலோர் மாவட்டம்



**ஜலோர் மாவட்டம்** (**Jalore District**) இந்தியாவின் இராஜஸ்தான் மாநிலத்தின் தென்மேற்கில் உள்ளது. இம்மாவட்ட நிர்வாகத் தலைமையிட நகரம் ஜலோர் ஆகும். இம்மாவட்டம் 10,640 சதுர கிலோ மீட்டர் பரப்பளவு கொண்டது. இம்மாவட்டத்தின் மக்கள்தொகை 1,828,730 ஆகும்.  

## மாவட்ட எல்லைகள்
ஜலோர் மாவட்டத்தின் வடமேற்கில் பார்மேர் மாவட்டம், வடகிழக்கில் பாலி மாவட்டம், தென்கிழக்கில் சிரோஹி மாவட்டம், தென்மேற்கில் குஜராத் மாநிலத்தின் பனஸ்கந்தா மாவட்டம் எல்லையாகக் கொண்டது.  

## புவியியல்
இம்மாவட்டத்தில் பாயும் முக்கிய ஆறான லூனி ஆற்றில் மழைக்காலங்களில் மட்டும் நீர் பாயும்.  

## மாவட்ட நிர்வாகம்
ஜலோர் மாவட்டத்தை, வருவாய் நிர்வாக வசதிக்காக ஒன்பது வருவாய் வட்டங்களாகப் பிரித்துள்ளனர். அவைகள்; அகோர், ஜலோர், பின்மால், ரனிவாரா, சயாலா, பகோடா, ஜஸ்வந்த்புரா, சிதால்வானா மற்றும் சஞ்சோர் ஆகும்.  

மேலும் ஊரக வளர்ச்சிக்காக, இம்மாவட்டம் ஏழு ஊராட்சி ஒன்றியங்களைக் கொண்டது.  

இம்மாவட்டத்தின் 264 கிராம ஊராட்சிகளில் 1111 கிராமங்களும், 767 வருவாய் கிராமங்களும் உள்ளது. இம்மாவட்டத்தில் ஜலோர், பின்மால் மற்றும் சஞ்சோர் என மூன்று நகராட்சிகள் கொண்டது.  

## பொருளாதாரம்

ஜலோர் மாவட்டத்தின் முக்கியப் பொருளாதரம் வேளாண்மை மற்றும் கால்நடைகளைப் பராமரித்தலே ஆகும். இம்மாவட்டத்தின் நிலத்தடி சுரங்கங்களில் ஜிப்சம், சுண்ணாம்ப்புக்கல், பளிங்குக் கல் கனிசமாகக் கிடைக்கிறது.  

## போக்குவரத்து
பதிந்தா - கண்ட்லா துறைமுகத்தை இணைக்கும் தேசிய நெடுஞ்சாலை எண் 15, ஜலோர் மாவட்டம் வழியாகச் செல்கிறது.  

இரண்டு நடைமேடைகள் கொண்ட ஜலோர் தொடருந்து நிலையம், அகமதாபாத், பெங்களூர், பிகானேர், ஜோத்பூர், காந்திதாம் மற்றும் பார்மர் நகரங்களுடன் இணைக்கிறது.  

## மக்கள்தொகையியல்
10,640 சதுர கிலோ மீட்டர் பரப்பளவு கொண்ட ஜலோர் மாவட்டத்தின் 2011-ஆம் ஆண்டின் மக்கள்தொகை கணக்கெப்பின் படி, மொத்த மக்கள்தொகை 1,828,730 ஆகும். அதில் ஆண்கள் 936,634 ஆகவும்; பெண்கள் 892,096ஆகவும் உள்ளனர். பாலின விகிதம் ஆயிரம் ஆண்களுக்கு, 952 பெண்கள் வீதம் உள்ளனர். பத்தாண்டுகளில் மக்கள்தொகை வளர்ச்சி விகிதம் ( 2001 - 2011) 26.21% ஆக உயர்ந்துள்ளது. மக்கள்தொகை அடர்த்தி ஒரு சதுர கிலோ மீட்டர் பரப்பில் 172 நபர்கள் வீதம் வாழ்கின்றனர். சராசரி எழுத்தறிவு 54.86% ஆகவுள்ளது. ஆறு வயதிற்குட்பட்ட குழைந்தைகள் 316,455 ஆகவுள்ளனர்.  

ஜலோர் மாவட்ட மக்கள்தொகையில் இந்துக்கள் 17,32,852 (94.76%);; இசுலாமியர்கள் 78,990 (4.32 %) ஆகவும் உள்ளனர். பிற சமயத்தவர்கள் 0.92% ஆகவுள்ளனர்.  
## தட்பவெப்பம்
ஜலோர் மாவட்டத்தின், கோடைக்கால அதிகபட்ச வெப்பம் 50 பாகை செல்சியமும்; குளிர்கால குறைந்தபட்ச வெப்பம் 4 பாகை செல்சியசாகவும் உள்ளது. ஆண்டு சராசரி மழைப்பொழிவு 412மிமீ ஆகும்.
# ஒலிபீன் மாற்றும் தொழில்நுட்பம்

**ஒலிபீன் மாற்றும் தொழில்நுட்பம்** (*Olefin Conversion Technology*) என்பது புரோப்பலீனை எத்திலீன் மற்றும் 2-பியூட்டீனாகவும், எத்திலீன் மற்றும் 2-பியூட்டீனை புரோப்பைலீனாகவும் மாற்றும் ஒரு தொழிற்துறை செயல்முறை ஆகும். பிலிப்சு மூவொலிபீன் செயல்முறை என்ற பெயராலும் இச்செயல்முறை அழைக்கப்படுகிறது . எத்திலீனிலிருந்து புரோப்பைலீன் தயாரிக்கும் செயல்முறை என்ற பெயராலும் இதை அழைக்கிறார்கள். ஒலிபீன் மாற்றும் தொழில்நுட்பச் செயல்முறையில் எத்திலீன் இருபடியாக்கம் செய்யப்பட்டு 1-பியூட்டீன் ஆக மாற்றப்படுகிறது. பின்னர் இது மாற்றியமாக்கலுக்கு உட்பட்டு 2-பியூட்டீன்களாக மாற்றப்படுகிறது. 2 பியூட்டீன் எத்திலீனுடன் இடம்பெயரல் வினைக்கு உட்படுகிறது.  

இரேனியம் மற்றும் மாலிப்டினத்தைக் கொண்டிருக்கும் பல்லின வினையூக்கிகள் இவ்வினையில் பயன்படுத்தப்படுகின்றன. இப்பொழுதெல்லாம் தலைகீழ் வினைகள் மட்டுமே அதாவது எத்திலீன் மற்றும் 2-பியூட்டீனை புரோப்பைலீனாக மாற்றும் வினைகள் மட்டுமே செயல்படுத்தப்படுகின்றன:  

:CH<sub>2</sub>=CH<sub>2</sub> + CH<sub>3</sub>CH=CHCH<sub>3</sub> → 2 CH<sub>2</sub>=CHCH<sub>3</sub>.  

பிலிப்சு பெட்ரோலியம் நிறுவனத்தில் ஆல்கீன்கள் மறுபகிர்வு அல்லது ஒலிபீன் இடம்பெயர்தல் செயல்முறையின் போது இத்தொழில் நுட்பம் கண்டறியப்பட்டது. மாலிப்டினம் எக்சாகார்பனைல், தங்குதன் எக்சாகார்பனைல், அலுமினாவுடன் கூட்டாக மாலிப்டினம் ஆக்சைடு போன்றவை அசலாக விவரிக்கப்பட்ட செயல்முறையில் வினையூக்கிகளாகப் பயன்படுத்தப்பட்டன.
# ரீடிங் பிரபு



**ரீடிங் பிரபு** (10 அக்டோபர் 1860 – 30 டிசம்பர் 1935) யூதரான ரீடிங் பிரபு, பிரித்தானிய இந்தியாவின் வைஸ்ராயாக 1921 முதல் 1926 முடிய பணியாற்றியவர். மேலும் இவர் லண்டனில் அரசு வழக்கறிஞராகவும், நீதியரசராகவும், லிபரல் கட்சி சார்பாக பிரித்தானிய நாடாளுமன்ற உறுப்பினராகவும், ஐக்கிய இராச்சியத்தின் வெளியுறவுத் துறை அமைச்சராகவும் பணியாற்றியவர்.